
Β-CIKLODEXTRINNEL KOMPLEXÁLT CARBAMAZEPIN IN VITRO ROHAMTEVÉKENYSÉGRE GYAKOROLT HATÁSAI

Kulcsszavak: temporális lebeny epilepszia; carbamazepin; elektrofiziológia
A carbamazepin (CBZ) egy feszültségfüggő Na+-csatorna blokkoló gyógyszer, amely kedvező terápiás profiljának köszönhetően már több mint 40 éve jelentős szerepet játszik az epilepszia kezelésében. Előnytelen farmakokinetikai tulajdonságai azonban mindmáig nehézséget okoznak orális alkalmazás során. A ciklodextrinekkel történő komplexálás lehetőséget nyújt ezen klasszikus antiepileptikum vízoldékonyságának és biohasznosulásának javítására.
Célul tűztük ki megvizsgálni a β-ciklodextrin (β-CD) és a β-CD-el komplexált CBZ in vitro rohamtevékenységre gyakorolt hatásait.
Kísérletünk során 7-14 napos hím Wistar patkányok agyából metszett 400 µm vastag hippocampalis szeletek CA3 régiójába mérőelektródot szúrtunk és így mértük a nyugalmi mezőpotenciált normál összetételű mesterséges agy-gerincvelői folyadékban (nACSF). Ezt követően Mg2+-mentes és emelt K+-tartalmú folyadék (0MgACSF) alkalmazásával visszatérő rohamszerű aktivitást váltottunk ki. Végül megvizsgáltuk a 0MgACSF-ben oldott 1%-os β-CD, illetve β-CD-el komplexált 100 µM koncentrációjú CBZ hatásait. Az elektrofiziológiai méréseinken a tüzelési frekvencia alapján elkülönítettünk a különböző rohamfázisokat, majd elemeztük ezek időtartambeli változásait.
Úgy a β-CD, mint a CBZ lerövidítette az ictalis periódus hosszát 23,58±5,25% (átlag±SEM), illetve 42,66±3,87%-kal, a β-CD vs. CBZ különbség is szignifikánsnak bizonyult. A preictalis szakasz hossza β-CD hatására 34,86±6,14%-kal csökkent, míg CBZ hatására 64,5±20,81%-kal növekedett. A CBZ jelentősen lerövidítette a postictalis periódus hosszát 62,62±4,51%-kal, viszont a β-CD esetében ez a csökkenés csak 23,02±5,9%-os volt. A β-CD önmagában és CBZ-vel komplexálva is hasonló mértékben befolyásolta a rohamok közötti időtartamot, ezáltal módosítva a rohamfrekvenciát, amely így 36±8,94%, illetve 36±4,85%-os növekedést mutatott.
β-CD-el történő komplexálás jelentősen javított a CBZ vízoldékonyságán, emellett megőrizte antikonvulzív hatását a rohamok időtartamának csökkentése által. Bár a β-CD önmagában is hatással volt a rohamszerű idegtevékenységre nézve, mégis eredményesen alkalmazható, mint oldékonyságot fokozó szer in vitro epilepszia kísérletekben. Terápiás felhasználása során, javítva a CBZ biológiai hasznosulásán, lehetőséget kínálhat a gyógyszer adagjának csökkentésére, mellékhatásainak minimalizálására, és a gyorsabb hatás kifejtésére.



